- Ɓëkolos
- <
- 1
- >

Kayëta ir Ɓëkolos in
Lilaya in
Akayëta aŋo Pol ỹëgwën baɓi okëreceŋ od gër Amara and Kolos ok. Amara aŋo, Epafëras ỹana bax and hi baxo Pol gër epëra, në end epemëra ed Atëfëtan and Yesu Kërisët aŋ. Pol, elod aɓi nënga bana okëreceŋ oko, mëŋ ỹëgwënaxën baɓi akayëta aŋo ro. Asitin sitin baɓi mëne këreni mand na osëƴali or enëgwëŝ or ɓend ŝonayak ol, gë or ecale ed omeleka el, do or gë ecus ed eman el. Pol xwitan këɓi mëne Yesu Kërisët gaɓat ex ar kë nangënënd enimin noỹo hi ko Kaxanu an, do eyeƴan edexëm el fo ỹapëk ex kaɗacënd aniyan and oxëreceŋ aŋ. Yesu Kërisët fo ex ar nëmëca këɓi ɗek ɓëlaw̃ënel ɓër Kaxanu an. Mëŋ ex, paɓ gë Kërisët fo ỹapëk ecale ed Kaxanu el. Er ex gër akayëta in:
End cale ind Pol eŋ: 1.3-14.
End Axwën ar ngwën do gë Amara eŋ: 1.15-20.
End andiyen and Pol gër Amara eŋ: 1.24–2.5.
End ekwëỹëta ed ɓësëƴali ɓënëgwëŝ eŋ: 2.6-23.
End aniyan angaŝax eŋ: 3.1–4.6.
Ofelar ol: 4.7-18.
1
Ecëmar el
1 Wëno Pol, parëxanda ir Yesu Kërisët hi këme ang ỹandi këŋo Kaxanu ak. Gë aɓaỹe Timote këmun ỹëgwënëlind 2 wën ɓëmaỹe ɓëmënëk, ɓër mokwëta gër eɓar gër ed Kërisët hi kën gër Angol and Kolos. Faba ireɓi Kaxanu yëlëleŋun oyekax ol do gë oɓetak ol!
Ed cale ind ecëkwa iŋ
3 Aŝëkwa këmo ŝëkwand Kaxanu, Sëm ir Axwën areɓi Yesu Kërisët and këmun ŝalenënd wën ɗek aŋ do nand ke ŝalend yo. 4 Enimin, awëlati wëlati këmi mëne mokwëta xwëta këno Yesu Kërisët do ɓëte mbaŋ h̃an kënëɓi ɗek okëreceŋ ok. 5 Mondako kën rind në end er fenin këŋun Kaxanu ƴaŋ gër orën do kën yarënd eŋ. Er kën yarënd ijo, elod gër ỹanar wël kën paɓ gë Atëfëtan and ex eyeƴan ed ɗal aŋ. 6 Atëfëtan aŋo h̃atëlik gër ndewën do ang këɓi nëngwëtënd ɓela ɓën gër ed ex yo gër ngwën ro xali këni ỹëmbërënd ɓër w̃ak ɓën, mondako këŋun nëngwëtënd do kën ỹëmbërënd wën ɓëte elod yatir wël kën do nang kën enim oyekax or Kaxanu ol. 7 Ax gi ex na nde Epafëras sëƴalira këŋun? Mëŋ ga hik wa icandaw̃ën indeɓi ind ex pëlot gër yomb ireɓi iŋ, do ar ex ariyenin ar Kërisët ar mokwëta an. 8 Afelati felati këɓo end aŋana and yël këŋun Angoc Amënëk eŋ.
9 Mëŋ ex, ɓiyi ɓëte din këmun ŝalenënd elod yatir wël këmi eŋo. Axara këmo xarand Kaxanu en ñëm gë Angoc andexëm and kë yëlënd orenik ol ɗek, en nangaxën oñandi odexëm ok. 10 Do mondako kën liyaxën ang këŋo ỹapanënd Axwën ak, sam en dind din ɓenjekax ɓend këŋo ỹandind ɓeŋ. Iyo axara këmo xarand eŋun nëngwët en dixënënd ɓandixa ɓanjekax ɓand ex yo, do eno nangaxën nëmëc Kaxanu. 11 Axara këmo xarand ɓëte Kaxanu eŋun yël panga itëm indexëm iŋ, en cotaxën enjaran end gë ojaw̃ endexëm eŋ gër ekwëta ed xwëta këno do en ɓuŋaxënënd ang këŋun ƴëka yo, gë onënga fo. 12 Awa cëkwayindëno Faba Kaxanu, mëŋ ar sana këŋun en gi ŝëf gër ɓër kë ŝot er fenin këɓi ɓëw̃ënëk gër angoɓen andexëm ɓën. 13 Mëŋ racët këɓo gër mbëña ind ecamëɗan do w̃ëla këɓo gër owun or Asëñiw̃ ir ex pëlot gër yomb irexëm. 14 Ga ɓar këne gë Asëñiw̃ ŝotaxën këne Apexa aŋ, gë eteɓan ed ɓeñëŋënax ɓendeɓi el.
End ola or Kërisët eŋ
15 Kërisët ex eñaw̃ end Kaxanu eŋ,
eñaw̃ end Kaxanu, mëŋ ar ɓayik anëŋo watënde na an.
Mëŋ ex Asëñiw̃ ar Kaxanu ar hik ɗamana exo dixën ɓeỹ ɗek an.
16 Gayikwa gë mëŋ ri ko Kaxanu ɗek ɓeỹ ɓën gër orën do gër ebar,
ɓeɓër wat-wat ɓën do gë ɓeɓër watërëxe ɓën,
ɗek ɓangoc ɓand wunëk ɓaŋ,
gë ɓakeỹax ɓaŋ do gë ɗek ɓand ɓayik ɓaŋ.
Ɗek ɓeỹ ɓën ri ko Kaxanu paɓ gë Asëñiw̃ do exo kwën Asëñiw̃.
17 Mëŋ hik ɗamana ex gixën ɓeỹ ɗek,
mëŋ kë ɓarënd do kë lëkayand ɗek ɓeỹ ɓën.
18 Mëŋ ex gaf ir eman in, mëne ngëŋ emun end Amara aŋ.
Gër ndexëm ỹanak aniyan aŋ,
Mëŋ ex aỹanar ar xanik gër ecës an,
exo gixën aỹanar gër ɓeỹ ɗek. 19 Kaxanu wa ỹandi baŋo ola orexëm ol
ɗek ex gi gër Asëñiw̃.
20 Do paɓ gë mëŋ ỹandi këŋo exo ɓakaliw angwëlëra and mëŋ gë ɓeỹ ɗek aŋ,
gë angwëlëra and mëŋ gë ɓeɓër ex gër ebar aŋ,
do gë angwëlëra and gë ɓeɓër ex gër orën aŋ paɓ gë oŝat or Asëñiw̃ or ŝarëk gër kërëwa oŋ.
21 Wën cëŋ, akarëk aŋ anëka hi ban ɓëliyer do ɓërangoỹëra and gë Kaxanu paɓ gë ɓanjëlan ɓañëŋënax ɓaŋ do gë ɓandixa ɓañëŋënax ɓandewën ɓaŋ. 22 Ɓarikan gërëgako angwëlëra and wën gë Kaxanu aŋ ɓakawëk paɓ ecës ed Asëñiw̃ el, en gixën ɓëw̃ënëk, ɓëyekax do ɓër gë end kënëɓi nëp këm gër ogës odexëm. 23 Mondako kë hi angëmëne aɓayi ɓayi kën ga lëg kën gër ekwëta edexëm, cenarëxe do teɓërëxe eyar ed er kë yëlënd Atëfëtan el. Atëfëtan aŋo wël kën, afem këni femënd gër ed yo gër ebar ro. Wëno Pol, Kaxanu fana ke me gi ariyenin arexëm.
End andiyen and Pol eŋ
24 Anëngandëra ke nëngandërand gërëgako ga këme sorond në endewën na gër eman endam. Me ŋata mondako toro ind soro ko Kërisët në end Amara andexëm iŋ. 25 Wëno ariyenin ar Amara hi këme. Kaxanu fana ke në endewën na me nangënaxën ɗek eyeƴan edexëm el. 26 End er ŝon baɓi Kaxanu ɓela ɓën elod akarëk eŋ, ang ɓëtëraraw këni ɓandëw̃ëra ak këme rend. Gërëgako wa w̃asin këɓi ɓëw̃ënëk ɓërexëm ɓën. 27 Wën ɓër ax gi ex na Ɓëŝëwif ɓën ỹandi baŋo Kaxanu eŋun masin ekëɓënaxik end ŝon baxo eŋ mëne ngëŋ: Kërisët exo ɗëg gër ola orewën, en cotaxën enjaran end kën yarënd eŋ. 28 End Kërisët ijo eŋ këmi femërand eni wëlëraxën ɗek ɓela ɓën. Anangën këmëni nangënënd, do asëƴali këmëni sëƴalind gë orenik oreɓi ol ɗek eni ŋatënaxën ow̃ënëk ol, and këni ɓar gë Kërisët aŋ. 29 Wëno në eŋo këme xemënaxënënd gër andiyen gë panga ind ke yëlënd Kërisët do kë riyenind gër ola oram iŋ.

- Ɓëkolos
- <
- 1
- >

© 2017 WBT